CELEX: 32021D0780
Language: hu
Date: 2021-05-10 00:00:00
Title: A Tanács (EU) 2021/780 határozata (2021. május 10.) a Kereskedelmi Világszervezet keretei között működő, a Szellemi Tulajdonjogok Kereskedelmi Vonzataival foglalkozó Tanácsban az Európai Unió által képviselendő álláspontról

2021.5.12.   
               
               
                  HU
               
               
                  Az Európai Unió Hivatalos Lapja
               
               
                  L 167/45
               
            
         A TANÁCS (EU) 2021/780 HATÁROZATA
         (2021. május 10.)
         a Kereskedelmi Világszervezet keretei között működő, a Szellemi Tulajdonjogok Kereskedelmi Vonzataival foglalkozó Tanácsban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió a 94/800/EK tanácsi határozattal (1) megkötötte a Kereskedelmi Világszervezetet létrehozó egyezményt – ideértve az annak 1., 2. és 3. mellékletébe foglalt megállapodásokat is – (a továbbiakban: a Marrákesi Egyezmény), és az 1995. január 1-jén hatályba lépett.
                  
               
                     (2)
                  
                  
                     A Marrákesi Egyezmény 1C. mellékletében foglalt, a szellemi tulajdonjogok kereskedelmi vonatkozásairól szóló megállapodás (a továbbiakban: a TRIPS-megállapodás) 66. cikkének (1) bekezdése értelmében a Szellemi Tulajdonjogok Kereskedelmi Vonzataival foglalkozó Tanács (a továbbiakban: a TRIPS-tanács) egy legkevésbé fejlett ország (a továbbiakban: az LDC) tag indokolt kérelmére meghosszabbíthatja azt az átmeneti időszakot, amely során az LDC-tagok a 3., 4. és 5. cikk kivételével nem kötelesek alkalmazni a TRIPS-megállapodás rendelkezéseit.
                  
               
                     (3)
                  
                  
                     A TRIPS-tanács 2013. június 11-i határozatában elfogadott jelenlegi átmeneti időszak 2021. július 1-jén lejár.
                  
               
                     (4)
                  
                  
                     Csád 2020. október 1-jén az LDC-csoport nevében hivatalosan kérelmet nyújtott be az átmeneti időszak meghosszabbítása iránt.
                  
               
                     (5)
                  
                  
                     A TRIPS-tanács a 2021. június 8–9-i hivatalos ülésén határozatot tervez elfogadni a TRIPS-megállapodás 66. cikkének (1) bekezdése szerinti, az LDC-tagokra vonatkozó átmeneti időszak meghosszabbítására irányuló kérelemről (a továbbiakban: a TRIPS-tanácsi határozat).
                  
               
                     (6)
                  
                  
                     Helyénvaló meghatározni a TRIPS-tanácsban az Unió által képviselendő álláspontot, mivel a TRIPS-tanácsi határozat kötelező érvényű lesz az Unióra nézve.
                  
               
                     (7)
                  
                  
                     Az LDC-tagok a nemzetközi kereskedelmi közösség legsérülékenyebb szegmensét képviselik, és gazdasági, pénzügyi és adminisztratív szempontból egyaránt korlátok közé vannak szorítva. Az LDC-tagoknak politikai mozgástérre és rugalmasságra van szükségük ahhoz, hogy képesek legyenek kezelni az őket érő fejlesztési kihívásokat, és több időre ahhoz, hogy végrehajtsák a TRIPS-megállapodást.
                  
               
                     (8)
                  
                  
                     A szellemitulajdon-jogok bizonyos szintű oltalma és érvényesítése hasznos az LDC-tagok számára is, mivel a szellemi tulajdonjogok az innováció katalizátorai és a fenntartható fejlődés fontos eszközei. Egyes LDC-tagok már tettek lépéseket a TRIPS-megállapodás végrehajtására, és bátorítani kell őket arra, hogy ne csökkentsék a szellemitulajdon-jogok oltalmának és érvényesítésének jelenlegi szintjét.
                  
               
                     (9)
                  
                  
                     Az átmeneti időszaknak az LDC-csoport által javasolt, időbeli korlátozás nélküli meghosszabbítása lassítaná az LDC-tagoknak – mint a multilaterális kereskedelmi rendszer résztvevőinek – a szellemi tulajdonhoz fűződő jogok nemzetközi keretrendszerébe való fokozatos integrációját a TRIPS-megállapodásban előírt minimumkövetelmények alapján.
                  
               
                     (10)
                  
                  
                     Az LDC-tagok esetében ezért helyénvaló legfeljebb 10 éves korlátozott időszakra meghosszabbítani a TRIPS-megállapodás 3., 4. és 5. cikktől eltérő rendelkezéseinek végrehajtására vonatkozó átmeneti időszakot.
                  
               
                     (11)
                  
                  
                     Ha a Kereskedelmi Világszervezet tagjai a TRIPS-megállapodás 66. cikkének (1) bekezdése szerinti átmeneti időszak hosszabb időre vagy időbeli korlátozás nélkül történő meghosszabbítását támogatják, helyénvaló, hogy az Unió ne akadályozza a konszenzus elérését.
                  
               
                     (12)
                  
                  
                     Az LDC-országoknak az LDC-tagok LDC-kategóriából való feljebb lépésének időpontjától számított további 12 éves mentesség iránti kérelme láthatólag túllép a TRIPS-megállapodás 66. cikke (1) bekezdésének hatályán, mivel az említett cikk csak a TRIPS-megállapodás egyes rendelkezéseinek az LDC-tagok általi végrehajtására vonatkozó átmeneti időszak meghosszabbítására alkalmazandó. Ezért az Uniónak nem szabad támogatnia azt a kérelmet, hogy a TRIPS-megállapodás 66. cikkének (1) bekezdése szerinti TRIPS-tanácsi határozat keretében nem LDC-tagok számára is mentességet biztosítsanak,
                  
               ELFOGADTA EZT A HATÁROZATOT:
         
            1. cikk
            A Kereskedelmi Világszervezet keretei között működő, a Szellemi Tulajdonjogok Kereskedelmi Vonzataival foglalkozó Tanácsban (a továbbiakban: a TRIPS-tanács), annak 2021. június 8–9-i hivatalos ülésén az Unió által képviselendő álláspont a következő:
            
                        a)
                     
                     
                        az LDC-tagok határozott ideig, de legfeljebb 10 évig vagy – ha az a korábbi időpont – LDC-státuszuk megszűnéséig ne legyenek kötelesek alkalmazni a szellemi tulajdonjogok kereskedelmi vonatkozásairól szóló megállapodás (a továbbiakban: a TRIPS-megállapodás) rendelkezéseit, kivéve a 3., 4. és 5. cikket;
                     
                  
                        b)
                     
                     
                        ha a Kereskedelmi Világszervezet tagjai a TRIPS-megállapodás 66. cikkének (1) bekezdése szerinti átmeneti időszak hosszabb időre vagy időbeli korlátozás nélkül történő meghosszabbítását támogatják, helyénvaló, hogy az Unió ne akadályozza a konszenzus elérését;
                     
                  
                        c)
                     
                     
                        az LDC-tagoknak biztosítaniuk kell, hogy törvényeikben, más jogszabályaikban és gyakorlatukban a meghosszabbított átmeneti időszakban eszközölt bármely módosítás ne eredményezze a TRIPS-megállapodás rendelkezéseivel való összhang csökkenését. Ha azonban a Kereskedelmi Világszervezet tagjai nem támogatják az LDC-tagok ilyen kötelezettségét, helyénvaló, hogy az Unió ne akadályozza a konszenzus elérését;
                     
                  
                        d)
                     
                     
                        az Unió nem támogatja az LDC-tagok LDC-kategóriából való feljebb lépésének időpontjától számított további 12 éves mentesség iránti kérelmet, mivel az nem tartozik a TRIPS-megállapodás 66. cikke (1) bekezdésének hatálya alá.
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. május 10-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 94/800/EK határozata (1994. december 22.) a többoldalú tárgyalások uruguayi fordulóján (1986–1994) elért megállapodásoknak a Közösség nevében a hatáskörébe tartozó ügyek tekintetében történő megkötéséről (HL L 336., 1994.12.23., 1. o.).